**Πρώτη Έκθεση Εσωτερικής Αξιολόγησης του Εκπαιδευτικού Έργου της Σχολικής Μονάδας (έτος αναφοράς: 2020-2021)**

**Α. ΤΑΥΤΟΤΗΤΑ ΣΧΟΛΙΚΗΣ ΜΟΝΑΔΑΣ**

* **Αριθμός μαθητών:** 226 (10 τμήματα) εκ των οποίων 109 αγόρια και 117 κορίτσια.
* **Αριθμός εκπαιδευτικών:**24 μόνιμοι, 5 αναπληρωτές. Οι εκπαιδευτικοί του σχολείου διαθέτουν αυξημένα ακαδημαϊκά προσόντα και διδακτική εμπειρία.
* **Διοίκηση:** Διευθύντρια και μία (1) Υποδιευθύντρια
* **Βοηθητικό Προσωπικό:** 1 καθαριστής συμβασιούχος και για διαστήματα 1καθαρίστρια μειωμένου ωραρίου.
* **Κτιριακές υποδομές:**To κτίριο του σχολείου βρίσκεται στην οδό Αγ. Μαρτύρων 1-3 & Δεπάστα 17123, Νέα Σμύρνη. Είναι προσβάσιμο σε ΑμΕΑ και διαθέτει 13 αίθουσες διδασκαλίας, 1 Σχολική βιβλιοθήκη ,1 αίθουσα προβολών για τις διδασκαλίας όλων των διδακτικών αντικειμένων .
* **Εργαστήρια:** Υπάρχουν: 1 εργαστήριο πληροφορικής με καινούργιο εξοπλισμό, 1 εργαστήριο φυσικής- χημείας-βιολογίας .

**Β. ΣΥΝΟΛΙΚΗ ΑΠΟΤΙΜΗΣΗ ΤΟΥ ΕΡΓΟΥ ΤΟΥ ΣΧΟΛΕΙΟΥ**

**Παιδαγωγική και μαθησιακή λειτουργία**

**Θετικά σημεία**

* Άριστη συνεργασία μεταξύ σχολείου και οικογένειας και εξαιρετική επικοινωνία των μαθητών με τους εκπαιδευτικούς τους. Συνεχής ανανέωση της ιστοσελίδας του σχολείου για την ενίσχυση της επικοινωνίας με τους γονείς.
* Ευαισθητοποίηση, παιδαγωγικό ενδιαφέρον των εκπαιδευτικών, καθώς και η γενικότερη φιλοσοφία του σχολείου για ένα δημόσιο ενταξιακό σχολείο απευθυνόμενο ισότιμα σε όλα τα παιδιά
* Η φοίτηση των μαθητών στο σχολείο μας χαρακτηρίζεται συνεπής και συστηματική. Στην περίπτωση απουσίας των μαθητών/τριών από το σχολείο διερευνώνται οι λόγοι απουσίας από το σχολείο επικοινωνώντας με τους γονείς. Όταν οι μαθητές επιστρέψουν στο σχολείο είναι υποχρεωμένοι να προσκομίσουν τα απαραίτητα δικαιολογητικά. Γενικά, οι μαθητές προσέρχονται εγκαίρως στο σχολείο, οι πόρτες κλειδώνουν μετά το χτύπημα του κουδουνιού και μέχρι την ολοκλήρωση του ωρολογίου προγράμματος, εκτός αν ασθενήσουν κατά τη διάρκεια αυτού. Στην περίπτωση αυτή, ειδοποιούνται οι γονείς- κηδεμόνες. Ειδικά για το σχολικό έτος 2020 – 2021 διεξήχθησαν κανονικά τα εξ αποστάσεως μαθήματα στην ηλεκτρονική πλατφόρμα webex. Σε μαθητές που δεν διέθεταν κατάλληλη ηλεκτρονική συσκευή, το σχολείο ανέλαβε πρωτοβουλία με σκοπό την παροχή  tablet για την παρακολούθηση των μαθημάτων. Καλύφτηκαν όλες οι ανάγκες των μαθητών με τη διάθεση 22 tablet.
* Ύπαρξη κανονισμού λειτουργίας του σχολείου, ο οποίος όχι μόνο κινείται σε παιδαγωγικά και δημοκρατικά πλαίσια, αλλά έχει εκπονηθεί με δημοκρατικές και ανοικτές διαδικασίας,
* Ελάχιστες ήπιες εκδηλώσεις συγκρούσεων-παραβίασης σχολικών κανόνων, ικανοποιητικές σχέσεις μαθητών-εκπαιδευτικών-γονέων.

**Σημεία προς βελτίωση**

* Προσπάθεια για εμπλουτισμό των διδακτικών τεχνικών ενεργοποίησης του ενδιαφέροντος των μαθητών.
* Η επισήμανση καινοτόμων διδακτικών πρακτικών, όπως η χρήση Νέων Τεχνολογιών ή του Εργαστηρίου Πληροφορικής για ανάπτυξη ομαδοσυνεργατικής διδασκαλίας με χρήση ΤΠΕ δεν είναι τόσο ευρεία όσο θα ήθελαν οι εκπαιδευτικοί του σχολείου, λόγω της έλλειψης υλικοτεχνικής υποδομής και τεχνικής υποστήριξης. Ελλείψεις όπως η απουσία διαδραστικών πινάκων, οι ξεπερασμένης τεχνολογίας υπολογιστές που χρησιμοποιούνται και η ένδεια υλικοτεχνικού εξοπλισμού δημιουργούν προσκόμματα στην εφαρμογή τέτοιων πρακτικών
* Προτείνεται η άσκηση των μαθητών σε πρακτικές διαμεσολάβησης προς επίλυση συγκρούσεων.

**Διοικητική λειτουργία**

**Θετικά σημεία**

* Η συλλογικότητα στη λήψη των αποφάσεων. Υπάρχει άψογη συνεργασία με τον Σύλλογο Διδασκόντων σε καθημερινή βάση με στόχο την εύρυθμη λειτουργία του σχολείου: δράσεις επιμορφωτικού περιεχομένου για τους μαθητές μας -παρά τις συγκυρίες τύπου τρέχουσας υγειονομικής κρίσης-πχ διαδικτυακή ενημέρωση για τον covid-19 και τον εμβολιασμό από τον ερευνητή εκπαιδευτικό του σχολείου μας κ. Α. Γαϊτανίδη, διαδικτυακή εκδήλωση για τα 200 χρόνια από την επανάσταση του 1821 με ομιλητή τον ομότιμο καθηγητή Πολιτικής επιστήμης και Ιστορίας κ. Α. Ρήγο με θέμα «Η Παιδεία στα επαναστατικά χρόνια, διάλεξη συζήτηση με θέμα «Γεώργιος Καραϊσκάκης»με ομιλητή τον συγγραφέα και μέλος του Ιδρύματος της Βουλής για τον Κοινοβουλευτισμό και τη Δημοκρατία κ. Π.Μπουκάλα, διαδικτυακή διάλεξη -συζήτηση με τον ποιητή Κ. Χαραλαμπίδη, προγραμματισμός των Εκπαιδευτικών Δραστηριοτήτων της χρονιάς π.χ επιμόρφωση στην αντιμετώπιση θεμάτων παιδαγωγικού ελέγχου και  διαχείρισης κρίσεων, κατάρτιση εσωτερικού κανονισμού κλπ
* Η έγκαιρη πρόβλεψη θεμάτων τακτοποίησης της σχολικής μονάδας από πλευράς εκπαιδευτικού δυναμικού
* Αξιοποίηση των διαθέσιμων πόρων και των υποδομών του σχολείου.

**Σημεία προς βελτίωση**

* Χρειάζεται αμεσότερη ανταπόκριση του Δήμου στα αιτήματα του σχολείου.
* Η έλλειψη γραμματειακής υποστήριξης και επιστάτη .
* Η μη πραγματοποίηση εκπαιδευτικών επισκέψεων/εκδρομών και σχολικών εορτών/εκδηλώσεων λόγω πανδημίας, που πάντα συντελούν στην ενδυνάμωση των σχέσεων σχολείου και κοινότητας

**Επαγγελματική ανάπτυξη των εκπαιδευτικών**

**Θετικά σημεία**

Παρά τις τεράστιες δυσκολίες λόγω της πανδημίας, υπήρξε διάθεση των εκπαιδευτικών για επιμόρφωση, συνεργασία και ανταλλαγή καλών διδακτικών πρακτικών. Η χρονική στιγμή που πραγματοποιήθηκαν κάποιες επιμορφώσεις, δηλαδή στο τέλος της σχολικής χρονιάς και αφού ο κάθε εκπαιδευτικός είχε παιδευτεί να «επιμορφωθεί» μόνος του ή με τη βοήθεια των συναδέλφων του.

**Σημεία προς βελτίωση**

* Προτείνονται περισσότερες επιμορφωτικές δράσεις-συνεργασίες για προσωπική και επαγγελματική ανάπτυξη.
* Συμμετοχής των εκπαιδευτικών σε ευρωπαϊκά προγράμματα στο επίπεδο προ της πανδημίας κρίνεται απαραίτητη, εφόσον το επιτρέψουν οι συνθήκες.